Dones de l'Eliana alcen les seues veus per la Igualtat en el 8M
27 de febrer de 2025

• El documental ‘Diàlegs en clau feminista’ s'estrenarà divendres que ve 7.

L'Ajuntament de l'Eliana, en col·laboració amb el Consell de les Dones, celebrarà el Dia Internacional de la Dona en aquest 2025 sota el lema 'Veus de l'Eliana per la Igualtat', l'objectiu de la qual és sensibilitzar a la ciutadania sobre la igualtat de gènere i fomentar la participació en les reivindicacions del Dia Internacional de la Dona. Els actes han començat aquest dijous amb la presentació de la programació, la lectura del manifest per part de l'alcalde i la col·locació de la pancarta al balcó del Consistori.

Entre els esdeveniments destacats, el diumenge 2 es representarà a l'Auditori l'obra teatral ‘Una immigrant de marxa en tàndem’, a càrrec d'APLAE. El dilluns 3 s'inaugurarà l'exposició ‘Mirades de dona’ d'Alícia Seguí, disponible fins al 26 de març al Centre Sociocultural.

El dimarts 4 tindrà lloc a la Sala Pep Torrent, la presentació del llibre ‘Olímpiques i Paralímpiques de la comunitat de l’esport’ i posterior col·loqui en el qual participaran les atletes Concha Montaner, Mónica Merenciano i Lola Ochoa.

La Biblioteca també s'uneix a la commemoració amb un taller infantil titulat ‘Les protagonistes de les nostres històries’ el dijous 6. L'endemà s'estrenarà el documental ‘Diàlegs en clau feminista: Veus de l'Eliana per la Igualtat’. En ell participen 16 dones del municipi de diferents generacions per a confeccionar un relat feminista que reflecteix les trajectòries i desafiaments col·lectius i individuals vinculats a la igualtat de gènere. El documental serà difós en les xarxes socials de l'Ajuntament el 8 de març.

La culminació d'aquesta programació arribarà el mateix Dia Internacional de la Dona amb la celebració de la II Trobada Feminista Comarcal, a partir de les 10.00 hores en la plaça del País Valencià. En aquesta acció participaran 12 associacions feministes de Camp de Túria i s'oferiran activitats com ara zumba, música en directe i monòlegs, acabant a les 14.00 hores amb la ja tradicional mascletà morada a l'aparcament del Poliesportiu.

A més, la sessió d’Eliescola del mes de març, que se celebrarà a la Casa de la Cultura el dia 13, tractarà el tema ‘Educar en igualtat. Claus per a una educació de xiquets i xiquetes sense biaixos de gènere’. Completen les accions del 8M la il·luminació morada de la façana de l'Ajuntament i la Casa de la Cultura, la II edició del Concurs de Murals per la Igualtat i tallers en els centres educatius. També es difondrà material bibliogràfic sobre igualtat a la Biblioteca i una llista de reproducció en Spotify amb cançons en femení i en valencià.

L'edil d'Igualtat, Marta Andrés, ha recordat que l'objectiu de tota aquesta completa programació és sensibilitzar a la ciutadana en la lluita per una societat igualitària, justa i diversa.